แรงซื้อหุ้นบิ๊กแคปดัน SET ปิดเช้าบวก 4 จุด มูลค่าซื้อขาย 4.5 หมื่นลบ.
แรงซื้อหุ้นบิ๊กแคปดัน SET ปิดเช้าบวก 4 จุด มูลค่าซื้อขาย 4.5 หมื่นลบ.
19 พ.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,368.80 จุด เพิ่มขึ้น 4.21 จุด (+0.31%) มูลค่าการซื้อขายราว 44,843.68 ล้านบาท
10 หุ้นดันดัชนีเช้านี้

ด้านนายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยเช้านี้ปรับตัวขึ้นได้ดีกว่าตลาดหุ้นในภูมิภาคเอเชีย ที่ส่วนใหญ่จะเคลื่อนไหวในแดนลบเฉลี่ย 0.6% จากความกังวลการแพร่ระบาดไวรัสโควิด-19 แต่ตลาดบ้านเราได้รับแรงหนุนจาก Fund Flow ที่ยังไหลเข้าต่อเนื่องมาดันหุ้นขนาดใหญ่ (บิ๊กแคป) ที่ยังมี Valuation ไม่สูงให้ปรับตัวขึ้นไปได้ ทั้งหุ้นในกลุ่มธนาคาร, พลังงาน, ปิโตรเคมี รวมถึง ICT ด้วย
สำหรับปัจจัยการเมืองไม่ได้น้ำหนักมาก แม้ว่าจะผ่านร่างแก้ไขรัฐธรรมนูญ 2 ฉบับแล้ว ซึ่งคงจะเดินหน้าต่อไป และหากการชุมนุมทางการเมืองไม่รุนแรงก็จะไม่มีผลต่อตลาดฯเท่าไร ขณะที่การแพร่ระบาดไวรัสโควิด-19 ภายในประเทศไม่ได้เพิ่มขึ้น ซึ่งถ้าโมเมนตัมไม่ได้แย่ ตลาดฯ น่าจะยังไปต่อได้
ส่วนเรื่องที่ธนาคารแห่งประเทศไทย (ธปท.) จะเข้ามาดูแลค่าเงินบาท และระบุว่าจะให้ต่ำกว่าระดับ 30 บาท/ดอลลาร์ไม่ได้นั้น ก็แสดงว่าค่าเงินบาทคงจะแกว่งอยู่แถว 30-31 บาท/ดอลลาร์ ที่บริเวณนี้ก็ไม่ทำให้ Fund Flow ตกใจอะไร ตลาดฯก็ไม่น่าจะสะดุด เพราะธปท.ยังไม่ได้ใช้มาตรการแรงมาก
นอกจากนี้ ให้ติดตามการทบทวนน้ำหนักการลงทุนของฟุตซี่ (FTSE Rebalance) ที่จะมีการประกาศในวันพรุ่งนี้ และติดตามทิศทางราคาน้ำมัน หลังคาดการณ์ที่ว่ากลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส จะชะลอแผนการเพิ่มการผลิตน้ำมัน แต่สมาชิกในกลุ่มบางรายก็ไม่พอใจในเรื่องการจำกัดโควต้าต่าง ๆ โดยสหรัฐอาหรับเอมิเรตส์ (UAE) ไม่พอใจและเห็นว่าจะออกจากโอเปก ซึ่งก็ต้องติดตามดูจะออกจริงไหม รวมถึงให้ติดตามการแก้ไขรัฐธรรมนูญหลังจากรัฐสภารับหลักการร่างแก้ไขรัฐธรรมนูญ 2 ฉบับทั้งของฝ่ายค้านและรัฐบาล
แนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะยืนบวกได้บริเวณแถวนี้ โดยมีแนวรับ 1,350 จุด ส่วนแนวต้าน 1,380 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
KBANK มูลค่าการซื้อขาย 3,770.56 ล้านบาท ปิดที่ 96.50 บาท เพิ่มขึ้น 2.00 บาท
ADVANC มูลค่าการซื้อขาย 1,995.62 ล้านบาท ปิดที่ 178.00 บาท เพิ่มขึ้น  2.50 บาท
PTTGC  มูลค่าการซื้อขาย 1,759.52 ล้านบาท ปิดที่ 53.00 บาท  เพิ่มขึ้น 1.25 บาท
IVL มูลค่าการซื้อขาย 1,611.15 ล้านบาท ปิดที่ 30.50 บาท เพิ่มขึ้น 2.00 บาท
CPF มูลค่าการซื้อขาย 1,380.07 ล้านบาท ปิดที่ 28.25 บาท เพิ่มขึ้น 0.50 บาท